**Tisztelt Lakosság!**

A Kormány 484/2020. (XI. 10.) Korm. rendeletében döntött a veszélyhelyzet idején alkalmazandó védelmi intézkedésekről, amelyet a településünkre vonatkozóan az alábbiakban gyűjtöttünk össze:

- **Este 8 óra és reggel 5 óra között kijárási tilalom lép életbe**, mindenkinek haza kell érnie este 8 óráig, amely azt jelenti, hogy este **8 óra és reggel 5 óra között mindenki köteles a lakóhelyén, a tartózkodási helyén vagy a szálláshelyén tartózkodni.**

 A kijárási tilalom alóli mentesülés egyik esete a munkavégzés, amelyet azonban igazolni szükséges. Mentesül továbbá az egészségkárosodással, életveszéllyel vagy súlyos kárral fenyegető helyzet esetén, valamint életvédelmi céllal való lakhelyelhagyás.

- **Minden gyülekezés tilos! A Gólyatéren és az ott található filagóriákban csoportosan tartózkodni tilos!**

- Az éttermek vendéget nem fogadhatnak, vendégnek ott csak az étel elvitele céljából lehet tartózkodni. Az üzemi étkezdék nyitva tarthatnak. **A konyhánk zavartalanul üzemel tovább**.

- Az üzletek – a gyógyszertárak és a benzinkutak kivételével – este 7 óráig maradhatnak nyitva, és utána a kijárási tilalom lejártával, tehát leghamarabb reggel 5 órakor nyithatnak ki.

Az e rendeletben nem említett szolgáltatók és szolgáltatások (például fodrász, masszőr, személyi edző) a szokott rendben működhetnek a kijárási tilalom szabályai mellett.

- **Mindennemű rendezvény megtartása tilos, ideértve a kulturális eseményeket, valamint a karácsonyi vásárokat!**

- A vallási közösségek szertartásai a vallási közösség, egyházi felekezetek döntései szerint tarthatóak meg. Változás esetén értesítéssel lesznek a lakosság felé.

- Az egyéni szabadtéri sportok gyakorlása engedélyezett. **A kondipark az egyéb szabályok betartása mellett, egyénileg látogatható.**

- A szabadidős létesítmények használata tilos, beleértve különösen a fitnesztermeket, fedett uszodákat, múzeumokat, könyvtárakat, mozikat, állatkerteket és korcsolyapályákat. **Ennek értelmében Tiszagyulaházán a Művelődési Ház és Könyvtár bezár.**

**- A hivatali ügyintézés jelenleg zavartalanul működik**, de kérjük a tisztelt ügyfeleket a kötelező szabályok betartására (maszk helyes viselése, kézfertőtlenítés, egyéni távolságtartás stb.)

- **A Házisegítség-nyújtó szolgáltatás jelenleg ugyanúgy működik tovább**. Amennyiben lesz változás, jelezzük a lakosság felé.

- **A családsegítő szolgálat** **szintén zavartalanul működik kedd és csütörtök délelőttönként.** (Az ügyintézőhöz be lehet menni a Művelődési Házba a járványügyi szabályok betartásával.)

- A Kormányablak busz bizonytalan ideig szünetel. **Ügyintézés csak a Kormányablakoknál lehetséges, előzetes időpontegyeztetés után.**

- **Az ügysegédi ügyfélfogadás szünetel. Az ügyeik intézéséhez az 52/550-620-as telefonon vagy a** **hajdunanas.jh@hajdu.gov.hu** **e-mail címen kérhetnek segítséget**

- **Az óvoda és az iskola a megszokott rend szerint nyitva tartanak**, a speciális intézményi védelmi intézkedéseket az igazgató határozza meg. Az iskolák a középfokú oktatásban 9. osztálytól digitális munkarendben működnek. A középfokú intézmények kollégiumai az iskolaigazgató döntése szerint működnek.

- **Magán és családi rendezvények (például születésnap) 10 főig megtarthatóak**. Igaz ezt ellenőrizni bonyodalmas, ezért kérünk mindenkit saját belátása szerint döntsön, szem előtt tartva szerettei és saját egészségét. Vigyázzunk szüleinkre, nagyszüleinkre!

- Temetés legfeljebb 50 fővel tartható meg.

- **Esküvők lakodalom nélkül tarthatóak meg, azonban az eseményen csak meghatározott személyek vehetnek részt.**

- Kórházak, iskolák, óvodák, bölcsődék dolgozóit és a szociális intézményben dolgozókat – külön kormányrendeletben foglaltak szerint – hetente tesztelni kell.

- **A maszkviseléssel és távolságtartással kapcsolatosan eddig bevezetett szabályok továbbra is érvényesek!**

- Sporttevékenység során, valamint a parkokban, illetve zöldterületeken a maszk viselése továbbra sem kötelező.

- **A háziorvost csak és kizárólag előzetes telefonos egyeztetés és időpontkérés alapján lehet felkeresni (52/723-628)! Nyomatékosan kérjük Önöket először telefonáljanak!**

Bármilyen változás következik be a járványügyi intézkedésekben értesítéssel leszünk a lakosság felé

Tisztelettel kérek mindenkit tartsuk be a szabályokat, amely mindannyiunk érdeke!

Vigyázzunk magunkra, vigyázzunk egymásra!

 Mikó Zoltán polgármester